《登太华山·瀑布》
清代·颜光敏

溪回硖角转，三峰面始正。万仞青琅玕，瀑流下砰訇。

天逼多烈风，飘洒无时定。细沫随雾消，大珠如星迸。

石罅昔未辟，停泓绝人径。时挹霄汉芬，遥想菡萏盛。

谁使鸿濛开，瑶宫借涵映。高罗有垂猿，登历当与并。

作者简介：（1640—1686）山东曲阜人，字逊甫，更字修来，号乐圃。颜光猷弟。康熙六年进士，由中书舍人累迁吏部郎中，充《一统志》纂修官。书法擅名一时，尤工诗。有《乐圃集》、《未信编》、《旧雨堂集》、《南行日记》。